钦定古今图书集成/理学汇编/学行典/第248卷 > 武晌
## 钦定古今图书集成/理学汇编/学行典/第248卷 > 武晌

按《江宁府志》：“武晌，号橙墩，溧水人。家金陵，富而好学，
能仗义。有族人负一王孙千金，王孙禁之别室，而邀
晌饮，佯令仆泄其语。晌投袂起曰：‘族人被禁索逋，而
晌高坐欢饮，岂有人理乎？即代偿亦易易耳，何见辱
之深也’？乃纵其族人去，归谋诸妇，尽假其簪珥之属
以与王孙曰：‘此可直八百金，馀续完纳’。闻者义之。晌”
有妾苏氏，善持家，尝宴客，失金杯一只，诸仆惊索。苏
氏曰：“无容觅，已收入矣。”客去，谓晌曰：“杯实亡去，然公
平日好客任侠，岂可以一杯之故，而令坐客不欢乎？”
晌善其言。